Latvijas Biozinātņu un tehnoloģiju universitāte

Latvijas Biozinātņu un tehnoloģiju universitāte (LBTU) ir biozinātņu un tehnoloģiju universitāte, kas īsteno pētniecību un studiju programmas biozinātnēs, inženierzinātnēs un sociālajās zinātnēs. Tās administrācija un daļa fakultāšu izvietotas Jelgavas pilī Lielajā ielā 2, bet pārējās fakultātes — citviet Jelgavā. Proporcionāli lielā universitātes studentu skaita dēļ Jelgavu dažkārt dēvē par Latvijas studentu galvaspilsētu.

 Vēsture 
Latvijas Biozinātņu un tehnoloģiju universitātes vēsture sākās ar 1863. gadā Rīgas Politehniskajā institūtā izveidoto Lauksaimniecības departamentu, kuru 1919. gadā pārveidoja par Latvijas Universitātes Lauksaimniecības fakultāti. 1936. gada 26. jūlijā Ministru Kabinets pieņēma lēmumu Latvijas Universitātes Lauksaimniecības fakultāti pārcelt uz īpaši šim mērķim atjaunoto Jelgavas pili, ko K. Ulmanis bija nodēvējis par Viestura piemiņas pili. 1939. gadā izveidoja neatkarīgu augstākās izglītības iestādi — Jelgavas Lauksaimniecības akadēmiju (JLA).

Kad Otrā pasaules kara kaujā par Jelgavu 1944. jūlijā Jelgavas pils nodega, augstskola uz laiku pārtrauca pastāvēt, tomēr drīz to atjaunoja Rīgā kā Latvijas Lauksaimniecības akadēmiju (LLA).

1956. gadā LPSR Ministru Padome pieņēma lēmumu pārcelt akadēmiju atpakaļ uz Jelgavu, uzsākot Jelgavas pils atjaunošanas darbus. 1990. gadā akadēmija tika pārdēvēta par Latvijas Lauksaimniecības universitāti.LLU vēsture   2018. gada 6. martā universitāte nomainīja savu starptautisko nosaukumu no Latvia University of Agriculture uz Latvia University of Life Sciences and Technologies.

2022. gada 18. maijā, LLU Konvents paziņoja par lēmumu pārdēvēt LLU par Latvijas Biozinātņu un tehnoloģiju universitāti, nosaukumu sākot lietot no 1. septembra.

 Himna 
Universitātes himna ir komponista Jēkaba Mediņa 1940. gada 9. janvārī kā veltījums Jelgavas Lauksaimniecības akadēmijai sacerētā dziesma „Mēs mīlam tevi, zeme dārgā, svētā”, kuras vārdi ņemti no Viļa Plūdoņa dzejoļa „Tēvzemei”. Dāvinājumu universitāte saņēma 1940. gada 17. aprīlī, īsi pirms Latvijas okupācijas, taču atskaņojumu tā arī nepiedzīvoja, un vairāk nekā 70 gadus tika uzskatīta par pazudušu. 2012. gadā Mediņu dzimtas materiālos Jēkaba Mediņa dziesmas nošu un vārdu rokrakstu atrada universitātes vīru kora „Ozols” tenors Modris Ziemelis, un neilgi pēc tam himna piedzīvoja savu pirmatskaņojumu.

 Fakultātes 
LBTU sastāvā ir 5 fakultātes:

Lauksaimniecības un pārtikas tehnoloģijas fakultāte;
 Lauksaimniecības virziens
Studiju programmas:
Profesionālā bakalaura studiju programma "Lauksaimniecība" (latviešu valodā);
Akadēmiskā bakalaura studiju programma "Ilgtspējīga lauksaimniecība" (angļu valodā);
 Pārtikas virziens
 Studiju programmas:
 Akadēmiskā bakalaura studiju programma "Pārtikas kvalitāte un inovācijas";
 Profesionālā bakalaura studiju programma "Ēdināšanas un viesnīcu vadība";
 Pirmā cikla (2. līmeņa) profesionālā studiju programma "Pārtikas produktu tehnoloģija";
Veterinārmedicīnas fakultāte;
Studiju programmas:
 Veterinārmedicīna;
Meža un vides zinātņu fakultāte;
 Studiju programmas:
 Ainavu arhitektūra un plānošana;
 Būvniecība;
 Būvniecība (īsā cikla);
 Ģeoinformātika un tālizpēte;
 Kokapstrāde;
 Mežinženieris;
 Mežzinātne;
 Vide un ūdensaimniecība;
 Zemes ierīcība un mērniecība;
Inženierzinātņu un informācijas tehnoloģiju fakultāte;
 Informācijas tehnoloģiju novirziens
 Studiju programmas: 
Datorvadība un datorzinātne;
Informācijas tehnoloģijas ilgtspējīgai attīstībai;
 Inženierzinātņu novirziens
 Studiju programmas: 
 Biosistēmu mašinērija un tehnoloģijas;
 Dizains un amatniecība;
 Lauksaimniecības inženierzinātne;
 Lietišķā enerģētika;
 Mašīnu projektēšana un ražošana;
Ekonomikas un sabiedrības attīstības fakultāte
Studiju programmas: 
Ekonomika;
Komercdarbība un uzņēmumu vadība;
Organizāciju un sabiedrības pārvaldes socioloģija

 Rektori 
 Pāvils Kvelde (1939—1940, 1941—1944)
 Pauls Galenieks (1940—1941)
 Jānis Ostrovs (1941)
 Maksis Eglītis (1944)
 Jānis Peive (1944—1950)
 Amālija Cekuliņa (1950—1954)
 Jānis Vanags (1954—1961)
 Pāvils Zariņš (1961—1966)
 Olģerts Ozols (1966—1976)
 Kazimirs Špoģis (1976—1980)
 Viktors Timofejevs (1980—1986)
 Imants Gronskis (1986—1992)
 Voldemārs Strīķis (1992—2002)
 Pēteris Bušmanis (2002—2004)
 Juris Skujāns (2004—2014)
 Irina Pilvere (2014—2024)
 Irina Arhipova (2024 - pašlaik)

 Atsauces 

 Ārējās saites 

 LBTU tīmekļa vietne


Kategorija:Universitātes Latvijā
Kategorija:Jelgava
Kategorija:Lauksaimniecība Latvijā